རྒན་གྱིས་དམིགས་ཡུལ་དེ་འདྲ་ཞིག་བཟུང་ནས་སློབ་གྲྭ་ཁག་ནང་ཡོད་པའི་གྲྭ་བ་དེ་ཚོར་འགྲོ་སྟངས་ཤིག་བཟོས་པ་དང་།དེ་བཞིན་སེར་མོ་བ་རང་གིས་ཆོས་ཀྱི་གོ་རྟོགས་ཡོད་པའི་ཐོག་ནས་སྤྱི་ཚོགས་ཞབས་ཞུ་གནང་ཐུབ་པ་ཞིག་ཡོང་སླད་རིགས་ལམ་སློབ་གཉེར་ཁང་བཙུགས་པ་དེ་རེད།དེ་བཞིན་རིགས་ལམ་སློབ་གཉེར་ཁང་གི་སློབ་ཚན་འཇོག་སྟངས་སོགས་སྐབས་དེ་དང་དུས་དེ་ལ་གཞིགས་པའི་ཡར་ཐོན་ཆེན་པོ་རེད།སློབ་ཚན་གྱི་རྩ་བའི་སྒྲོམ་གཞི་དེ་ཆོས་ལུགས་རིས་མེད་རེད།རྒན་བློ་གསལ་གླིང་དུ་བཞུགས་ནས་དགེ་ལུགས་ཀྱི་ཕྱོགས་ལ་སློབ་གཉེར་གནང་བ་ཡིན་མོད།བཅར་འདྲི་ཞུས་པ་དེ་ཚོར་བལྟས་ཡོང་དུས་རིགས་ལམ་སློབ་གཉེར་ཁང་འདི་ཉིད་རྩ་བའི་འཛུགས་དོན་ཆོས་ལུགས་རིས་མེད་ཀྱི་ཆེད་རེད།འདིར་སློབ་གཉེར་བྱེད་པར་ས་དགེ་བཀའ་རྙིང་རིས་སུ་མ་ཆད་པ་ནས་ཡོང་བཞིན་ཡོད་པ་རེད།ཁྱད་ཆོས་དེ་འདྲ་ཞིག་དེའི་གོང་ལ་བྱུང་མེད་པ་ཞིག་རེད།གཉིས་པ་ནི།འདིའི་ནང་ལ་སྐྱ་བོ་དང་སེར་མོ་བ་གཉིས་ཀ་འཛུལ་ཞུགས་བྱེད་བཞིན་ཡོད་པས་དེ་འདྲ་ཞིག་བཙན་བྱོལ་ཁྲོད་དུ་མཐོང་ཁག་པོ་རེད།རྒན་བོད་པ་ཡིན་ཡང་མི་རིགས་དབྱེ་འབྱེད་མེད་པར་དང་པོ་སློབ་གཉེར་ཁང་འགོ་འཛུགས་པའི་སྐབས་ཙམ་ནས་སློབ་ཕྲུག་ཁོངས་སུ་ཕྱི་རྒྱལ་བ་མང་པོ་བྱུང་བ་རེད།བོད་པའི་ནང་ནས་རྒན་གྱིས་དམིགས་བསལ་བོད་ཀྱི་མཐའ་མཚམས་ས་ཁུལ་གྱི་བོད་མི་སློབ་གཉེར་ཁང་འདིར་འཇུག་རྒྱུར་དམིགས་བསལ་གྱིས་དགོངས་བཞེས་གནང་གི་འདུགདེ་ཚོ་ཆོས་དང་རིག་གཞུང་།ཆབ་སྲིད་གང་ཐད་ནས་གནད་འགག་ཆེན་པོ་རེད།དེ་བས་ཀྱང་གལ་ཆེ་བ་ཞིག་ནི་དེའི་ནང་སྲོལ་རྒྱུན་གཅིག་པོ་མ་ཡིན་པར་དེང་རབས་ཀྱི་སློབ་སྦྱོང་བྱེད་ས་ཡོད་པ་རེད།དེང་རབས་སློབ་སྦྱོང་དེ་ད་ལྟ་ཤུགས་ཆུང་དུ་སོང་མེད་དམ་སྙམ་གྱི་འདུགསྔོན་མ་ཡིན་ན་དམར་ཤོག་དང་མང་གཙོའི་འགྲོ་སྟངས་སོགས་ཆབ་སྲིད་ཀྱི་རིགས་དང་།ཚན་རིག་བཅས་ཞེ་དྲག་གཏིང་ཟབ་པོ་འགྲོ་བཞིན་འདུགརྣམ་པ་ཚོས་རིགས་སློབ་ནས་བཏོན་པའི་དུས་དེབ་ལྷག་བསམ་བརྩེགས་པར་གཟིགས་དང་།དེ་ནི་བཙན་བྱོལ་ནང་ནས་བཏོན་པའི་དེང་རབས་ཤེས་ཡོན་དང་ནང་ཆོས་ཟུང་འབྲེལ་གྱི་དུས་དེབ་རྙིང་ཤོས་རེད།བཙན་བྱོལ་ནང་དུས་དེབ་ལེགས་ཤོས་གཉིས་ཤིག་བགྲངས་ན་ལྷག་བསམ་བརྩེགས་པ་འདི་དང་བོན་སྒོ་གཉིས་འཇོག་ངེས།ལྷག་བསམ་བརྩེགས་པའི་ནང་སྐབས་དེའི་གནས་སྟངས་ལ་དཔག་པའི་གྲུབ་འབྲས་ཆེན་པོ་ཐོབ་ཡོད་པ་རེད།འདི་འདྲའི་ཁྱད་ཆོས་ཡོད་པའི་རིགས་ལམ་སློབ་གཉེར་ཁང་འདི་བཙུགས་པ་རེད།ལོ་རྒྱུས་ཁྲོད་འདས་མ་ད་གསུམ་ནང་འདི་འདྲ་ཞིག་འཛུགས་ཐུབ་རྒྱུ་ཞེ་དྲག་ཁག་པོ་རེད།ཞེ་དྲག་གི་གཟི་བརྗིད་ཆེན་པོ་རེད།